รายการเดินหน้าประเทศไทย : มติคณะรัฐมนตรีฉบับประชาชน วันที่ 3 ตุลาคม 2560
คณะรัฐมนตรีเห็นชอบหลักการร่าง พ.ร.บ.ส่งเสริมและรักษาคุณภาพสิ่งแวดล้อมแห่งชาติ โดยสาระสำคัญของกฎหมายได้ขยายขอบเขตการใช้บังคับไปถึงเขตเศรษฐกิจจำเพาะ หรือระยะ 200 ไมล์ทะเลจากฝั่ง  เพิ่มเติมการมีส่วนร่วมของประชาชนและชุมชน โดยให้กรมส่งเสริมคุณภาพสิ่งแวดล้อมรับขึ้นทะเบียนสมาชิก ที่มีความสนใจทำงานด้านอนุรักษ์การสงวนและการคุ้มครอง การฟื้นฟูทรัพยากรธรรมชาติและสิ่งแวดล้อม  ปรับปรุงกองทุนสิ่งแวดล้อมที่เดิมอยู่ในกระทรวงการคลังเปลี่ยนมาอยู่ภายใต้กระทรวงทรัพยากรธรรมชาติและสิ่งแวดล้อม แหล่งที่มาของกองทุนสามารถจัดเก็บจากค่าบริการ ค่าธรรมเนียม การพิจารณารายงานของอีไอเอ และเงินค่าปรับที่ได้ นอกจากนี้จะมีการปรับปรุงการใช้จ่ายเงินให้ครอบคลุมการส่งเสริมและรักษาคุณภาพสิ่งแวดล้อมทุกด้าน 


คณะรัฐมนตรีอนุมัติหลักการร่าง พ.ร.บ.ให้ยกเว้นภาษีเงินได้ให้กับบุคคลธรรมดาและบริษัท หรือห้างหุ้นส่วนนิติบุคคล สำหรับการบริจาคเงิน หรือทรัพย์สินให้แก่กองทุนยุติธรรม โดยสามารถนำมาหักเป็นรายจ่ายได้สองเท่าของรายจ่ายที่บริจาค
-	กำหนดให้บุคคลธรรมดา ที่บริจาคเงินให้แก่กองทุนยุติธรรม สามารถนำมาหักเป็นค่าลดหย่อนได้ 2 เท่าของจำนวนเงินที่บริจาค โดยเมื่อรวมกับที่บริจาคเพื่อสนับสนุนการศึกษา ไม่เกินร้อยละ 10 ของรายได้พึงประเมิน
-	สำหรับบริษัท หรือห้างหุ้นส่วนนิติบุคคล สามารถนำมาหักเป็นรายจ่ายได้ 2 เท่าของรายจ่ายที่บริจาค โดยเมื่อรวมกับที่บริจาคเพื่อสนับสนุนการศึกษา ไม่เกินร้อยละ 10 ของกำไรสุทธิก่อนหักรายจ่ายเพื่อการกุศลสาธารณะ


คณะรัฐมนตรีเห็นชอบแนวทางการทดแทนอัตราว่าง จากผลการเกษียณอายุของข้าราชการด้วยการจ้างงานรูปแบบอื่น โดยเริ่มดำเนินการ ณ วันที่ 1 ต.ค.2561 เป็นต้นไป
1.	การทดแทนอัตราว่างจากการเกษียณอายุของข้าราชการ ในสายงานสนับสนุน 
1.1.	 ตำแหน่งประเภททั่วไป ให้จ้างงานในรูปแบบอื่นทั้งหมด (ร้อยละ 100) โดยให้ยกเว้นในตำแหน่งระดับอาวุโส เนื่องจากเป็นทางก้าวหน้าของข้าราชการในสายงานสนับสนุน
1.2.	 ตำแหน่งประเภทวิชาการ ให้ทดแทนอัตราว่างด้วยการจ้างงานรูปแบบอื่นอย่างน้อยร้อยละ 10 ของอัตราว่างที่ส่วนราชการมีในปีนั้น
2.	การทดแทนอัตราว่างจากการเกษียณอายุของข้าราชการ ในสายงานหลัก
2.1.	ตำแหน่งประเภททั่วไป ให้ทดแทนอัตราว่างในปีนั้นด้วยการจ้างงานรูปแบบอื่นอย่างน้อยร้อยละ 10 สำหรับส่วนราชการขนาดเล็กที่มีอัตรากำลังไม่เกิน 1,000 อัตรา ให้พิจารณาตามความเหมาะสม จำเป็นของภารกิจ
2.2.	ตำแหน่งประเภทวิชาการ ให้พิจารณาทดแทนอัตราว่างด้วยการจ้างงานรูปแบบอื่นตามความจำเป็นของภารกิจ ความมีประสิทธิภาพและความคุ้มค่า
3.	ให้ คกก. ข้าราชการครูและบุคลากรทางการศึกษา และ คกก.ข้าราชการตำรวจ บริหารจัดการอัตราว่างจากการเกษียณในแต่ละปี ตามหลักเกณฑ์ที่ คปร. กำหนดโดยอนุโลม
4.	ให้ฝ่ายเลขานุการร่วม คปร. ศึกษาแนวทางและมาตรการจูงใจ ให้ส่วนราชการดำเนินการตามแนวทางนี้ เช่น อาจให้ 1 ตำแหน่งของข้าราชการ ทดแทนด้วย 2 อัตรา พนักงานราชการ เป็นต้น